Sotsiaalministri …. 2026 määruse nr …

„Ministri määruste muutmine“

Lisa 6

Sotsiaalministri 19. jaanuari 2007. a määrus nr 9

„Tervisekassa poolt tasu maksmise kohustuse ülevõtmise kord“

Lisa 65

**E-saatekirja ja vastuse nõuded arsti poolt patsiendi suunamisel töötervishoiuarsti e-konsultatsioonile tervise infosüsteemi vahendusel** (*vastavalt Eesti Perearstide Seltsi ja Töötervishoiuarstide Seltsi vahel sõlmitud* *kokkuleppele*)

Enne e-konsultatsiooni tuleb patsiendilt küsida nõusolekut e-konsultatsiooni tegemiseks ning täpsustada asutus, kes e-konsultatsiooni annab.

**A. Patsient suunatakse e-saatekirjaga töötervishoiuarsti e-konsultatsioonile alljärgnevate juhtude või seisundite korral:**

1. On kahtlus, et tervisehäire on seotud tööga, vajab võimaliku seose tuvastamist ja sellest lähtuvat edasise käsitluse täpsustamist nii tervisehäire kui ka tööga seotud soovituste osas (sh tööle naasmise tingimused pärast rasket haigust, pikkade või korduvate lühikeste haiguslehtede puhul töö sobivuse või tingimuste üle otsustamiseks).
2. Töötaja töökorralduses muudatuste tegemiseks tervisehäire puhul, mis on tõenäoliselt tööst tingitud.
3. Töötaja töökorralduses muudatuste tegemiseks tervisehäire puhul, mis ei ole tööst tingitud, aga mõjutab võimet täita kokkulepitud tööülesandeid (nt krooniline haigus, puue).
4. Töövõimetusleht töötingimuste ajutise kergendamise (põhjus 21) korral. Kui töövõimetuslehe väljastanud arst vajab konsultatsiooni töötingimuste ajutise kergendamise määramisel ning on ette näha, et patsient on töövõimetuslehel kauem kui 30 päeva.
5. Kui tegemist on kutsehaiguse kahtlusega.
6. Raseda töötamisega seotud küsimuste korral, sealhulgas töövõimetuslehe (põhjus 17) tingimuste kirjeldamiseks.

**B. Patsient suunatakse e-saatekirjaga töötervishoiuarsti poolt teise arsti e-konsultatsioonile alljärgneval juhul:**

Töötervishoiu kontrolli käigus leitakse patsiendil tervisehäire, mis ei ole seotud tööga ega töötingimustega ja vajab teise eriarsti edasist käsitlust (lähtudes 40–65-aastase täiskasvanu tervise jälgimise ja haiguste ennetamise juhendist ja määrusega kehtestatud e-konsultatsioonile suunamise tingimustest ja nõutest).

**C. Patsienti ei suunata e-saatekirjaga töötervishoiuarsti e-konsultatsioonile alljärgnevatel juhtudel:**

1. Patsient vajab erakorralist ravi, sealhulgas tööõnnetused.
2. Patsient ei ole nõus kohandatud tingimustega töötamisega.
3. Patsiendi tervisehäire ei ole seotud tööga ega töötingimustega.
4. Korralduslike küsimuste lahendamiseks.

**D**. **Määruse „Tervise infosüsteemi andmekoosseisud ja nende esitamise tingimused“ nõuete kohaselt tuleb vormistatud saatekirjal ja saatekirja vastusel esitada alljärgnevad patsiendi seisundi kohta käivad kliinilised ja muud andmed:**

1. **Saatekirjal tuleb esitada alljärgnev info:**
   1. Patsiendi tööanamnees:
      1. Praegune töökoht ja amet (tööandja ametlik nimi, töökoht/töökohad ja amet/ametid, kus tervisehäire tekkis, tööstaaž).
      2. Peamised tööülesanded (nt kuvaritöö, töö välitingimustes, öötöö, füüsiliselt raske töö, käsi ja/või selga koormav töö, psühholoogiliselt koormav töö).
      3. Kutsehaiguse kahtluse korral varasem tööanamnees, muu hulgas kas ja kuidas on varasemad tööülesanded või töökeskkond võimendanud või põhjustanud tervisehäireid.
      4. Vabaaja tegevused, mis võivad olla seotud tervisehäirega või seda võimendada.
   2. Eelnev anamnees.
   3. Diagnoosi või selle hüpoteesi kood RHK 10 klassifikatsiooni alusel.
   4. Suunatava seisundiga seotud objektiveerivate uuringute ja analüüside tulemused.
   5. Varem probleemi lahendamiseks saadud ravi ja muud meetmed (sh kasutatavad abivahendid, füsioteraapia, logopeed, psühhoteraapia).
   6. Peamised kaasuvad haigused.
   7. Kasutatavad ravimid (kaasuvate haiguste raviks).
   8. Objektiivne leid ja täpsustatud funktsioonihäired viimasel arsti külastusel.
   9. Alkoholi ja uimastite kasutamine (eelkõige ohutuskriitiliste tööülesannete korral).
   10. Vajaduse korral eelneva ja praeguse seisundi muutuse kirjeldus.
2. **E-konsultatsiooni vastuse korral antava saatekirja vastusel tuleb 15 tööpäeva jooksul esitada:**
   1. Töökeskkonna kohandamise kirjeldus.
   2. Töökorralduse soovitused töötajale ja tööandjale ning töötamise piirangud.
   3. Diagnoosi või selle hüpoteesi kood ja nimetus RHK 10 klassifikatsiooni alusel.
   4. Tervisehäire seos tööga.
   5. Vajaduse korral ravisoovitused ja patsiendi edasise jälgimise soovitus.
   6. Muud spetsiifilised juhtumi käsitlemise soovitused (nt töötukassa meetmete kasutamine vms).
3. **E-konsultatsiooni korral ravi ülevõtmisega (e-konsultatsiooni vastuse liik vastavalt vastuvõtt seitsme päeva jooksul, 8–42 päeva jooksul, rohkem kui 42 päeva pärast) tuleb saatekirja vastusel esitada:**
   1. Eriarsti vastuvõtule tulemise kuupäev ja koht.
   2. Vastuvõtule tulemiseks eelnevalt vajalik lisainfo.